section_heading: Životopis
paragraph_text: Dražen Vrdoljak rođen je 1. travnja 1951. godine u Splitu. U rodnom gradu završava gimnaziju i studira ekonomiju. Od 1970. godine bavi se novinarstvom i piše o glazbi za omladinske novine, a kasnije i za dnevni tisak (Slobodna Dalmacija, Vjesnik, Večernji list) i tjedna izdanja (Nedjeljna Dalmacija, Telegram, Oko, VUS, Studio). Također je bio urednik i voditelj na hrvatskom radiju, radio Zagreb i televiziji. U svom medijskom radu Dražen Vrdoljak prati glazbene stilove poput rocka, popa, jazza i zabavne glazbe ali uz to prati i širi spektar suvremene popularne glazbene kulture.